Гериханов Къосум вина 1913-чу шарахь, Устрада-эвлахь (х1инца Аргун г1ала) шен да кхелхинчу 17-чу дийнахь. Паспорт т1ехь цуьнан дара 1911-чу шарахь вина, аьлла. Иза нисдаларан бахьана иштта дуьйцура цо: «1933-чу шарахь елира сил дукха езаш йолу нана – Х1уда. Цу хенахь со болх беш вара Устрада-эвлан юьртан Советехь. Сан белхан декхаршна юкъадог1ура армехь г1уллакх дан боьлхучу кегийрхойн кехаташ кечдар. Оцу шарахь арме г1уллакх дан боьлхучарна юкъахь вара сан ши доттаг1, сол ши шо воккха вара и шиъ. Елла нана, арме воьдуш волу ши доттаг1… оцу хьоло дагадаийтира цаьрца арме ваха. Сайна ши шо хан т1етоьхна, Шалински райвоенкомате кехаташ чуделира ас. Кехаташ чекхдевллачул т1аьхьа бен гучу ца делира сан х1илла. Иштта нисделира со эскаре г1уллакх дан вахар. Х1етахь дуьйна вина шо лорура 1911-г1а».